Gauteng Voortrekkers leer by George oor watersuiwering | George Municipality
Home>Gauteng Voortrekkers leer by George oor watersuiwering
Gauteng Voortrekkers leer by George oor watersuiwering
Twintig kinders van die Voortrekkers Oord Goudrand (Randburg) het die George Munisipaliteit se watersuiweringsaanleg gedurende die skoolvakansie besoek om waterbewustheid te bevorder.
George Munisipaliteit se superintendent vir watersuiwering, Melvin Koopman, het die groep verwelkom en ‘n oulike lesing gegee om die prosesse van watersuiwering te verduidelik. Die kinders het daarna ‘n toer deur die watersuiweringsaanleg gekry om alles in aksie te sien.
Oordleier Chaleen Strydom het in ‘n brief die watersuiweringspan bedank vir die vriendelikheid en behulpsaamheid waarmee hulle ontvang is. “Daar was duidelik vooraf beplanning gedoen met die lesings. Die lesings was insiggewend en die kinders het verseker baie kennis opgedoen. Die toer deur die aanleg was van hoëstaande gehalte en die personeel was goed ingelig. Julle terrein is baie netjies en dit was net ŉ plesier om by julle te kuier.”
Mnr Koopman het gesê die munisipaliteit deel graag met skole en groepe die belangrikheid van water en watersuiwering. “Wanneer mense al die prosesse sien waardeur water gaan om dit drinkbaar te maak, kry hulle meer respek vir die water wat in hulle krane loop en sal hopelik uiteindelik water spaar omdat hulle die waarde daarvan beter verstaan.”
Skole en organisasies wat die watersuiweringaanleg wil besoek, kan navrae doen deur 044 803 9264 te skakel.
Onderskrif1a en b
George Munisipaliteit se superintendent vir watersuiwering, Melvin Koopman, verduidelik met laboratoriumtoerusting die proses wat rouwater in drinkwater verander.
Assistent proseskontrolleerder Chris Botha verduidelik dat die tenks agter hom ferrichloried bevat wat kleur en troebelheid in water verwyder.
Voortrekkers van Randburg voor die George Munisipaliteit se watersuiweringsaanleg wat hulle gedurende die skoolvakansie besoek het.
Last published 16 July 2019